b'\n_START_ARTICLE_\nKlub koro\xc5\xa1kih \xc5\xa1tudentov\n_START_SECTION_\nPredstavitev\n_START_PARAGRAPH_\nKlub koro\xc5\xa1kih \xc5\xa1tudentov je eden izmed petdesetih \xc5\xa1tudentskih klubov v Sloveniji v Zvezi \xc5\xa1tudentskih klubov Slovenije (kraj\xc5\xa1e Zveza \xc5\xa0KIS). Zveza \xc5\xa1tudentskih klubov Slovenije, \xc5\xa0tudentska organizacija Univerze v Ljubljani (\xc5\xa0OU LJ), \xc5\xa0tudentska organizacija Univerze v Mariboru (\xc5\xa0OUM) in \xc5\xa0tudentska organizacija Univerze na Primorskem (\xc5\xa0OUP) spadajo pod krovno \xc5\xa1tudentsko organizacijo, \xc5\xa0tudentsko organizacijo Slovenije (\xc5\xa0OS)._NEWLINE_V Klub koro\xc5\xa1kih \xc5\xa1tudentov so v\xc4\x8dlanjeni \xc5\xa1tudenti in dijaki Koro\xc5\xa1ke regije, ki imajo v teko\xc4\x8dem \xc5\xa1tudijskem letu potrjen status \xc5\xa1tudenta ali dijaka. \xc4\x8clani kluba lahko koristijo organizirane subvencije in opravljajo ob\xc5\xa1tudijske dejavnosti._NEWLINE_Namen KK\xc5\xa0 je vzpostavljanje \xc4\x8dim bolj\xc5\xa1ega socialnega polo\xc5\xbeaja \xc4\x8dlanov ter razvoj ob\xc5\xa1tudijskih in interesnih dejavnosti na podro\xc4\x8dju Koro\xc5\xa1ke regije oziroma vseh \xc5\xa1tirih upravnih enot, ki zajemajo podro\xc4\x8dje delovanja KK\xc5\xa0: UE Slovenj Gradec, UE Dravograd, UE Radlje ob Dravi ter UE Ravne na Koro\xc5\xa1kem. Ima izpostave v Ravnah na Koro\xc5\xa1kem, Slovenj Gradcu in Radljah ob Dravi ter v univerzitetnih mestih Ljubljana in Maribor, kjer lahko \xc4\x8dlani koristijo pridobljene subvencije, spoznavajo \xc5\xa1tudentsko udejstvovanje v Sloveniji ter pristopijo k realizaciji projektov.\n_START_SECTION_\nArenaZnanja\n_START_PARAGRAPH_\nArenaZnanja je podro\xc4\x8dje Kluba koro\xc5\xa1kih \xc5\xa1tudentov, ki izpostavlja pomembnost izobra\xc5\xbeevanja. Pod svojim okriljem zdru\xc5\xbeuje raznorazne te\xc4\x8daje, in\xc5\xa1trukcije za dijake, neformalna izobra\xc5\xbeevanja, delavnice ipd., ki pomembno prispevajo k izobra\xc5\xbeevanju koro\xc5\xa1kih \xc5\xa1tudentov ter dijakov.\n_START_SECTION_\nKultura\n_START_PARAGRAPH_\nS kulturnimi vsebinami, ki jih ponuja Klub koro\xc5\xa1kih \xc5\xa1tudentov \xe2\x80\x93 pesni\xc5\xa1ki ve\xc4\x8deri, filmozofski ve\xc4\x8deri, stand up predstave, obiski glasbenih dogodkov, mjuziklov, zaklju\xc4\x8dek KK\xc5\xa0 Poletja, (S)mejmo se s KK\xc5\xa0 \xe2\x80\xa6 \xe2\x80\x93 \xc5\xbeeli klub predvsem kulturno izobra\xc5\xbeevati koro\xc5\xa1ko mladino in v razburkano \xc5\xa1tudentsko dogajanje vplesti tudi nekaj kulturnega dogajanja.\n_START_SECTION_\nDija\xc5\xa1ka sekcija\n_START_PARAGRAPH_\nDija\xc5\xa1ka sekcija \xc5\xbeeli z raznoraznimi projekti in aktivnostmi za dijake vzpostaviti stik \xc5\xa1tudent-dijak, zato organizira energijske (zdrave) zajtrke, predstavitve kluba na srednjih \xc5\xa1olah, dija\xc5\xa1ke ve\xc4\x8dere, okrogle mize ... Prek dija\xc5\xa1ke sekcije se prav tako svetuje dijakom pri nadaljnjem vpisu na vi\xc5\xa1je in visoko\xc5\xa1olske zavode.\n_START_SECTION_\nAktiva je pozitiva\n_START_PARAGRAPH_\nPodro\xc4\x8dje Aktiva je pozitiva zavzema sklope sociale, \xc5\xa1porta in enodnevnih projektov. Klub koro\xc5\xa1kih \xc5\xa1tudentov si prizadeva po najbolj\xc5\xa1ih mo\xc4\x8deh pomagati socialno ogro\xc5\xbeenim posameznikom in dru\xc5\xbeinam ter prek razli\xc4\x8dnih dobrodelnih akcij izkazati socialni \xc4\x8dut tistim, ki to resni\xc4\x8dno potrebujejo. V sklopu podro\xc4\x8dja sociale so bili v preteklosti realizirani \xc5\xa1tevilni projekti, npr. Podari \xc5\xbeelje za veselje, Bo\xc5\xbei\xc4\x8dek za en dan, zbiranje plasti\xc4\x8dnih zama\xc5\xa1kov, odpadnih kartu\xc5\xa1 in hrane za \xc5\xbeivali \xe2\x80\xa6_NEWLINE_Projekti na podro\xc4\x8dju \xc5\xa1porta so raznovrstni: razni turnirji v \xc5\xa1portih z \xc5\xbeogo, smu\xc4\x8danja, sankanja, drsanja, obiski koro\xc5\xa1kih vrhov in gora, adrenalinski \xc5\xa1porti pa vedno znova privabljajo udele\xc5\xbeence, ki \xc5\xbeelijo nekoliko aktivneje pre\xc5\xbeiveti svoje proste dni._NEWLINE_Namen enodnevnih projektov je, da se \xc4\x8dlanom omogo\xc4\x8di raznovrsten spekter ponudbe tako na podro\xc4\x8dju dru\xc5\xbeabnih, \xc5\xa1portnih, zabavnih, skratka tistih aktivnosti, ki se jih \xc5\xa1tudentje sicer ne udele\xc5\xbeujejo prav pogosto. Organizirani so izleti v neznano, zabavi\xc5\xa1\xc4\x8dne parke, sre\xc4\x8danja z drugimi klubi po Sloveniji, obiski starej\xc5\xa1ih ob\xc4\x8danov ipd.\n_START_SECTION_\nKoro\xc5\xa1ka gavda\n_START_PARAGRAPH_\nKoro\xc5\xa1ka gavda je bila zasnovana okoli 15 let nazaj, in sicer z namenom dru\xc5\xbeenja koro\xc5\xa1kih \xc5\xa1tudentov, \xc5\xa1irjenje glasu o Koro\xc5\xa1ki ter njena prepoznavnost tudi \xc5\xa1ir\xc5\xa1e. Tradicionalen kulturno-zabavni dogodek poteka v vseh treh univerzitetnih sredi\xc5\xa1\xc4\x8dih \xe2\x80\x93 Ljubljani, Mariboru in na Primorskem. Prav tako koncept Koro\xc5\xa1ke gavde poseduje pomemben cilj \xe2\x80\x93 doma\xc4\x8dim, \xc5\xa1e neuveljavljenim koro\xc5\xa1kim glasbenim skupinam ponuditi mo\xc5\xbenost, da nastopijo na glasbenih odrih in se tako predstavijo \xc5\xa1tevilni publiki.\n_START_SECTION_\nAkademski ples\n_START_PARAGRAPH_\nAkademski ples je projekt Kluba koro\xc5\xa1kih \xc5\xa1tudentov, ki je bil ob 60. letnici kluba zopet obujen in ga KK\xc5\xa0 sedaj tradicionalno organizira vsako leto. Kratkemu kulturnemu programu sledi gala ve\xc4\x8derja s plesom, na katerem se sre\xc4\x8dajo \xc5\xa1tudentje, zdaj\xc5\xa1nji in biv\xc5\xa1i aktivisti kluba ter pomembni gostje. Ob sve\xc4\x8danem vzdu\xc5\xa1ju, ki je namenjeno spletanju novih poznanstev in mre\xc5\xbeenju, tako KK\xc5\xa0 organizira kulturen dogodek na visokem nivoju.'